הוועדה לקידום מעמד האישה, כנסת 16, פרוטוקול מספר 191, 2005-07-04 12:30

אתי לבני: שלום לכולם.

אתי לבני: אנחנו דנים כעת בהצעת חוק הבטחת הכנסה, תיקון - סייגים לזכאים למילגה 2004, של חברת הכנסת זהבה גלאון, חבר הכנסת יורי שטרן, חבר הכנסת אליעזר כהן, חברת הכנסת מלי פולישוק ואני.

אתי לבני: הנושא אתם יודעים מה הוא ואנחנו נמצאים בהתדיינות עם האוצר שחבר הכנסת יורי שטרן מייד יציג את המשא ומתן שקיימנו והגענו להסכמות מסוימות אותן נעלה במהלך הישיבה.

אתי לבני: בבקשה יורי.

יורי שטרן: אוקי, אני אזכיר בכל זאת מה עיקר הדאגה שלנו.

יורי שטרן: המצב לפי חוק הבטחת הכנסה כל כך חד משמעי ולפיו מי שהולך ללמוד במוסד להשכלה גבוהה, מאבד את הזכות לקצבה.

יורי שטרן: הקביעה הזאת בחוק היא בעייתית לכשעצמה אבל במצב של חד הוריים היא פוגעת קשות בכל סיכוי שלהם להתקדם בחיים.

יורי שטרן: כשמדובר באישה חד הורית שמקבלת קצבת הבטחת הכנסה, כמובן מדובר באישה שמתקשה למצוא עבודה מתאימה עם משכורת נורמלית, ולכן היא נמצאת במצב של מקבלת קצבה, בשוק העבודה במקרים רבים השכלה גבוהה היא התנאי להסתדר בחיים במיוחד כשמדובר בנשים עולות שבחלקן הגדול הן בעצמן כבר נשים אקדמאיות אבל עם השכלה אקדמית שלא כל כך מתאימה לשוק העבודה הישראלי ולכן יש צורך בהשלמה או בשינוי או בהסבה.

יורי שטרן: ואז אנחנו מונעים מהן בעצם לצאת ממעגל העוני, וכאשר מדובר בחד הוריים כמובן אין מי שיעשה במשפחה את זה במקום אותה אם או אב במקרים יותר נדירים.

יורי שטרן: לכן שנים פה בכנסת משתדלים לשנות את המצב ולאפשר לפחות לחד הוריים ללמוד במוסדות להשכלה גבוהה בתנאים אלו או בתנאים אחרים מבלי לאבד את היכולת להתקיים.

יורי שטרן: בפועל מה שקורה ואת זה אנחנו יודעים הוא שלא מעט אנשים הולכים להיות עבריינים כי הם משתדלים פשוט לא לגלות את עצם זה שהם לומדים במוסד להשכלה גבוהה.

יורי שטרן: כשזה מתגלה מטילים קנסות איומים כי מחשבים את כל מה שהם קיבלו, שנה שנתיים שלוש שנים אחורה, זאת גזרה שלא יכולים לעמוד בה.

יורי שטרן: מספר רב יותר של נשים וגברים כאלה פשוט נמנע מלקבל את ההשכלה שהייתה מאפשרת להם קיום בכבוד להם, ומה שחשוב לא פחות אם לא יותר זה לילדיהם.

יורי שטרן: הניסיונות שלנו לתקן את המצב עד כה היו תמיד מכוונים בכיוון אחד בלבד וזה לבטל את הגזרה הזאת שקיימת בחוק, שוב אני אומר, לפחות לחד הוריים.

יורי שטרן: המאמץ האחרון שמתבטא בשלוש הצעות החוק שבאו לדיון, הביא לכך שמשרד האוצר בפעם הראשונה הביע נכונות להיכנס למשא ומתן ולכן לא הבאנו את ההצעות שלנו להצבעה או הצגנו אותם במליאת הכנסת, ובסיכום האוצר, ניהלתי אני בשם כל המציעים משא ומתן על מנת להגיע לפשרה שתאפשר תמיכה ממשלתית ופתרון מוסכם בסוף הדרך.

יורי שטרן: הפתרון המתגבש שעדיין אינו סופי כמובן אבל סיכמנו על עקרונותיו ולכן בעצם ההחלטה הממשלתית כן להעביר את החקיקות האלה בקריאה טרומית בהסכמת הממשלה, הפתרון הוצע על ידי משרד האוצר והם יבהירו את הנימוקים אבל בקצרה, מדובר בכך שבמקום לשנות מסגרת חוק הבטחת הכנסה, שלכך משרד האוצר מתנגד כי הוא רואה השלכות נוספות של שינוי המעמד בסעיף זה של החוק, במקום זה הם מוכנים לפצות את החד הוריים הלומדים במוסדות להשכלה גבוהה בגובה שווה למה שהם מקבלים לפי החוק היום בצורה של מלגה.

יורי שטרן: מה זה אומר שאנחנו הסכמנו לפשרה?

יורי שטרן: הסיכום שלי עם האוצר שהצגתי אותו לחברות הכנסת אתי לבני, זהבה גלאון ומלי פולישוק היה שעם הגעתנו לסיכום העקרוני, סיכמנו שכעת לא נדון בהצעות החוק כתיקוני חוק אלא נשמע את ההצעה הממשלתית ונתחיל לדון בפרטיה, בתקווה שנגיע לאותה פורמולה שמספקת את הצרכים שלנו שזה אומר כך.

יורי שטרן: אותן נשים או גברים שהיו אמורים להמשיך ולקבל הבטחת הכנסה לפי הרעיון המקורי של החקיקה שלנו, יקבלו את המלגה זאת אומרת, שהקריטריונים יהיו חופפים לקריטריונים של החוק.

יורי שטרן: שמספר המלגות או הקרן למלגות לא יהיו דברים מוגבלים בסכום מסוים, אלא עם סכום דמיוני שתמיד יאפשר תמיד קבלת מלגה לכל אחד, כי אנחנו לא יודעים מה מספר האנשים שילכו לפתרון הזה, ושבאמת הפיצוי יהיה פיצוי מלא.

יורי שטרן: מה הכוונה?

יורי שטרן: הרעיון הזה להחליף קצבה לפי החוק במלגה לפי החלטה מנהלית עלה גם לפני כמה שנים - - -

רשף חן: למה אתה מתכוון במלגה?

יורי שטרן: מלגה ללימודים.

יורי שטרן: הפתרון הזה הושג לפני כמה שנים ואז אנחנו חברי הכנסת לא הסכמנו מסיבה זו שאז גובה המלגה היה כגובה קצבת הבטחת הכנסה, אלא שמעמד מקבלי הבטחת הכנסה היה מקנה אז הרבה מאוד הטבות והרבה מאוד דברים נוספים שלא מצאו ביטוי בהצעה של משרד האוצר.

יורי שטרן: נכון הוא, לצערי, שמספר ההנחות וההטבות שמלוות את מעמד קבלת הבטחת ההכנסה הצטמצם מאוד, לפעמים עד אפס, אני לא יודע בדיוק.

יורי שטרן: אנחנו נבדוק את העניין הזה ואם יש דברים משמעותיים, אני כעת רק מסמן את הכיוונים בהם אנחנו רוצים להגיע עם משרד האוצר ועם הממשלה להצעה מפורטת שתענה על אותם הנושאים שהצגתי.

אתי לבני: תודה רבה, והסיכום הזה מקובל עלינו על כל המציעים.

עינת אלבין: אולי כדאי רק לחדד ולומר שהמניעה היום על פי החוק היא לא רק ללימודים אקדמאים אלא כל סוג של לימודים שיש תעודה בצידם זאת אומרת, שהבעיה היא עוד יותר חריפה, אפילו תעודת הוראה במוסד מוכר אפילו לא אקדמאי.

זהבה גלאון: אני רוצה רק שני משפטים ולהתנצל מראש שאני נאלצת לעזוב כי מחכים לי אנשים בשעה אחת.

זהבה גלאון: קודם כל אני רוצה להודות לחבר הכנסת יורי שטרן שניהל את המגעים מטעמנו ואני מקווה שנגיע להסדר שיהיה מקובל על כולם כולל כל הנציגים של הגופים השונים שיעירו את הערותיהם.

זהבה גלאון: זו בהחלט פריצה דרך אחרי הרבה מאוד שנים ויש בעיני כאן

זהבה גלאון: מסר מאוד חשוב.

זהבה גלאון: המדינה אומרת, אני לא רוצה להשאיר את הנשים בתפקידים המסורתיים של נשים שהן לא יכולות לצאת מהם, הן לא יכולות ללמוד, הן לא יכולות להתקדם, הן לא יכולות אפילו לקבל כל תעודה שהיא, לאו דווקא תעודה אקדמית.

זהבה גלאון: מדינה צריכה לעודד נשים לפרוץ את המעגל הזה ולעודד נשים ללמוד ולעודד נשים להתקיים בכבוד בעקבות הלימודים שיאפשרו להם את היכולת הזאת.

זהבה גלאון: לכן ההערה שבחר חבר הכנסת שטרן לומר באבחנה בין המצב עכשיו לבין המצב בשנים עברו היא מאוד משמעותית בעיני כי היא משליכה גם על היכולת לקבע את הדיונים לעתיד.

זהבה גלאון: לי נראה שמכיוון שבכל זאת יש כאן נכונות של האוצר, שגם זאת פריצת דרך, גם את זה צריך להגיד, לא היינו במצב הזה עדיין - - -

יורי שטרן: אפרופו, זה באמת בהתערבות אישית של שר האוצר, אני חייב להגיד את זה - - -

אתי לבני: לא היה קל להגיע לזה, אנחנו כבר מתדיינים איתם הרבה מאוד זמן.

זהבה גלאון: הכל נכון.

זהבה גלאון: אנחנו עכשיו במצב שאנחנו צריכים להחליט, האם אנחנו רוצים לריב עם השומר או לאכול את הענבים.

רשף חן: השאלה היא אם רוצים להעמיד את זה להצבעה, מכיוון שיבוא האוצר בעוד חצי שנה ויגיד, אין לי כסף למלגות.

אתי לבני: לא, זאת תהיה התחייבות לטווח ארוך, זה ברור.

רשף חן: כמו שהתחייבו להעביר את המענקים לחד הוריות ולא העבירו בשבוע שעבר.

אתי לבני: אנחנו נשמע תיכף את האוצר.

זהבה גלאון: קודם כל, גם אנחנו ערים לזה, גם אנחנו לא נולדנו אתמול וגם אנחנו מכירים את האוצר וכבר היו דברים, הבטיחו ולא עשו, אנחנו הרי יודעים, וכל החששות האלה במקומן.

זהבה גלאון: אבל נפתח כאן בהחלט איזשהו צוהר באמת לקבל, אם הם יפרו את זה, המצב כיום הוא שלהעביר את זה בחקיקה רגילה, לשנות את חוק הבטחת הכנסה, בגלל השלכות הרוחב ואורך כמו שהם אומרים, שאני דרך אגב לא מפחדת מזה, אבל האפשרות להעביר את החוק הזה כרגע היא לא ריאלית, היא לא קיימת.

זהבה גלאון: אם היינו בשלטון אולי זה היה קיים, גם אני לא בטוחה, כרגע זה לא אפשרי.

זהבה גלאון: אנחנו עכשיו במסגרת מה אנחנו יכולים.

זהבה גלאון: לקבל עכשיו מלגות זה מצב של 180 מעלות או אני לא יודעת כמה, יותר טוב מהמצב הקיים היום שנשים צריכות לשלם קנסות על זה שהן לומדות ואחר כך תופסים אותן, מצב שבכלל אינו מתקבל על הדעת.

זהבה גלאון: אז אני מתנצלת מראש, אני מניחה שיגיעו כאן להבנות, אני מקווה שההבנות האלה תהיינה מקובלות על כולם.

אתי לבני: תודה לחברת הכנסת גלאון, חברת הכנסת מרינה סולדקין.

מרינה סולודקין: באתי במיוחד, בגלל שעכשיו אני עובדת במשרד הקליטה, לתמוך בחוקים של יורי שטרן, זהבה, אתי ומלי.

מרינה סולודקין: אני חושבת שזו דרך נכונה שאתם הולכים בה אבל אני צריכה לספר לכם כמה דברים מהדור הקודם.

מרינה סולודקין: אני ונעמי חזן העברנו את החוק הזה בכנסת ה-14 ובכנסת ה-15.

מרינה סולודקין: בכנסת ה- 15 הצלחנו יותר, העברנו בטרומית, כמו שאתם עשיתם, והיינו במשא ומתן, אני חושבת מוצלח, מפני שאני רואה שזה אותו דבר שזה עוד מעגל בנושא של מלגות.

מרינה סולודקין: משרד האוצר מהתחלה דיבר שאי אפשר לעשות שינויים בחוק, עניין המלגות זה מאוד טוב, חשוב וצריכים להעביר את זה, יש לי רק המלצה אחת.

מרינה סולודקין: עשו לנו תרגיל בכנסת ה-15 עם נעמי חזן.

מרינה סולודקין: כל הזמן אמרו אוטוטו, אתם צריכים להעביר בקריאה ראשונה הכי מהר שאפשר בגלל שאנחנו היינו במשא ומתן, ישבנו יפה מאוד בוועדת העבודה והרווחה, אוטוטו, הכנסת נפלה וכולם התחילו מהתחלה בגלל שזו לא פריצת דרך.

רשף חן: פשוט נעביר בקריאה ראשונה כדי שאפשר יהיה להמשיך בכנסת הזאת - - -

אתי לבני: אבל זה לא יהיה בחקיקה, אנחנו לא הולכים לחקיקה, אנחנו הולכים להסכמה עם האוצר לגבי הנושא הזה וההסכמה תגיע עוד החודש הזה.

מל פולישוק-בלוך: הסכמה תהיה עם האוצר רק אם תעבירי את זה בקריאה ראשונה.

אתי לבני: בסדר, בואי נתקדם.

מרינה סולודקין: אני הלכתי עם צ'רנסקי, כאילו הלכנו לעבודה למשרד האוצר בנושא של זכות ללמוד לחד הוריות.

מרינה סולודקין: היו הבטחות, הסכמות.

מרינה סולודקין: אם אתם יכולים להעביר בקריאה ראשונה, זה יהיה הישג.

מרינה סולודקין: על כל עניין ההסכמות נפלנו כבר הרבה פעמים ואחר כך בכנסת ה-17 אי אפשר לחזור לזה.

מרינה סולודקין: יורי, אני יודעת שיש לך קשרים מצוינים וזה טוב אבל חבר'ה, יש לנו ניסיון מר.

רשף חן: אני מבקש ממש בהמשך לזה משפט אחד, אנחנו היום ב-4 ליולי, עוד 4 ימים הכנסת הזאת יוצאת לפגרה.

יורי שטרן: אתה מתכוון ל-4 שבועות.

רשף חן: לא, ל-4 ימים.

רשף חן: יום רביעי אחד, יום רביעי שני, יום רביעי שלישי, יום רביעי רביעי ונגמר.

רשף חן: לכן, לא צריך לחכות.

רשף חן: צריך לקבוע שמעלים את זה לקריאה ראשונה נניח בשבוע השני, השלישי, לסכם עם הממשלה שאין כאן כוונה להפר שום הסכמה אלא להעביר לממשלה, שזה נעשה כדי שאפשר יהיה להחיל פה דין רציפות ושההסכמה במקומה עומדת ושהיא תתקיים כדי שנוכל ליישם את זה בהנחה שהכנסת לא תתפרק ממש בפגרה אלא קצת אחרי זה, כדי שאפשר יהיה לקיים את ההסכמה הזאת ולגמור את העניין.

מל פולישוק-בלוך: רגע, המציעים האחרים הולכים?

זהבה גלאון: המציעים האחרים הקדימו פשוט וכעת צריכים ללכת.

מל פולישוק-בלוך: אבל את מסכימה לעניין הזה שנקדם את זה בקריאה ראשונה?

זהבה גלאון: אני מציעה שנהיה נאמנים להסכמות שיורי השיג.

זהבה גלאון: אני לא בטוחה שההסכמה הייתה להעביר את זה לקריאה ראשונה אבל אני לא רוצה להגיד.

זהבה גלאון: אם זה לא יהיה בהסכמה אין לזה סיכוי לעבור, אנחנו יכולים להגיד מהר הודעה חדשה שאנחנו רוצים להביא את זה למליאה.

ברכה ארג'ואני: אבל זהבה, מתוך הניסיון שלך את יודעת שהאוצר לא תמיד עומד בהסכמות שלו ולכן כל מה ששאר חברי הכנסת פה מציעים, מתוך ניסיון מר שנים, אני גם ישבתי פה ושמעתי את כל ההבטחות האלה, כן, יש איזושהי חשיבות להעביר את זה בקריאה ראשונה.

זהבה גלאון: אני בעד, אנחנו כאן, מי שיושב כאן כרגע חוץ ממרינה זה אופוזיציה.

זהבה גלאון: זאת אומרת, אנחנו יכולים להחליט מהיום עד הודעה חדשה שאנחנו נביא את זה למליאה אבל הקואליציה תחליט לצורך העניין שהם נגד זה, אז לא הרווחנו כלום.

זהבה גלאון: גם לא הרווחנו בקריאה ראשונה וגם אין לנו מלגות.

רשף חן: זהבה, אפשר להעלות נוסח שתואם פחות או יותר בהסכמה.

זהבה גלאון: אני לא מתנגדת אני בעד, אני רק אומרת שצריך להבין איפה אנחנו נמצאים ולחשוב איך אנחנו משיגים את הכי טוב.

אתי לבני: תודה, מלי בבקשה.

מל פולישוק-בלוך: במשפט אחד, אני מוכנה לקבל את ההסכמות שהיו באוצר עם האוצר אבל בהסכמות האלה צריך להכניס את הקריאה ראשונה ואנחנו יודעים היטב, זה לא יעבור, זה שווה לנייר שעליו כתוב העיתון אם לא תהיה קריאה ראשונה, גם אז אני לא בטוחה שיעשו את כל מה שאנחנו רוצים.

מל פולישוק-בלוך: אני לא סומכת עליהם, להזכירכם, אנחנו דיברנו לפני שנה עם משנה לאגף התקציבים.

מל פולישוק-בלוך: אנחנו עומדים בדיוק כמעט באותו מקום, והיא הבטיחה לנו אז, תוך שבועיים יש לכם תשובה.

מרינה סולודקין: היא הבטיחה גם לפני שלוש שנים.

אתי לבני: נציג האוצר, בבקשה.

שגיא בלשה: שמי שגיא בלשה ואני רכז ביטוח לאומי וקליטת עלייה באגף התקציבים באוצר.

שגיא בלשה: כמו שאמר חבר הכנסת יורי שטרן, אנחנו התנגדנו להצעת החוק בגלל שהיא למעשה מבטלת את הרלוונטיות של מבחן התעסוקה בחוק הבטחת הכנסה.

שגיא בלשה: הצענו שזה יהיה במנגנון של מלגות.

שגיא בלשה: הגענו להסכמות בכפוף לזה שאנחנו הסכמנו שזה יעבור טרומית אבל שזה לא יעבור קריאה ראשונה, ואנחנו בחודשים האחרונים קידמנו את זה אפילו מאוד וחיפשנו מנגנון שיפעיל את זה, הרי צריך מישהו שיפעיל מלגות, וזה לא פשוט.

שגיא בלשה: הפעלנו את משרד החינוך ונפגשנו אתם אפילו מספר פעמים והחלפנו טיוטות ורעיונות ויש לנו פחות או יותר משהו מגובש, בשלב הזה זה עדיין לא עבר את הלשכה המשפטית של משרד החינוך - - -

מל פולישוק-בלוך: למה זה שייך למשרד החינוך תסביר לנו?

שגיא בלשה: משרד החינוך גם אחראי על השכלה גבוהה.

שגיא בלשה: אנחנו חיפשנו מנגנון שאפשר אותו במהירות, כי אין לנו שום אינטרס לעכב את זה בניגוד למה שאתם חושבים, מנגנון שקיים כבר ולא מנגנון חדש, שעוסק בחלוקת מלגות ושיוכל לאמץ גם את המלגות האלה, ולפי אותן שיטות שהוא מחלק מלגות אחרות הוא גם יחלק לזכאים את המלגות האלה לפי קריטריונים מסוימים.

עינת אלבין: אבל אני לא מבינה את הטריק, הם יצטרכו לעמוד במקביל במבחן תעסוקה?

שגיא בלשה: לא, זה בדיוק מה שאני אומר.

עינת אלבין: אז אם אתה במילא נותן פטור אז מה אכפת לך לכתוב את זה?

שגיא בלשה: הבטחת הכנסה בכלל מותנית במבחן תעסוקה.

שגיא בלשה: בגלל זה למשל אברכים לא מקבלים הבטחת הכנסה, הם מקבלים משהו אחר, כי הם לא יכולים לעמוד בזה.

ברכה ארג'ואני: אז כמו שאתה נותן לאברכים משהו אחר אז תיתן גם לחד הוריות משהו אחר, ושזה יהיה בחקיקה.

שגיא בלשה: מלגות לא ניתנות בחקיקה, מעולם לא נתנו וכל עוד תלוי בנו לא יינתנו.

שגיא בלשה: אנחנו תומכים בזה, אנחנו לא רוצים להכשיל את זה ולא רוצים להאיט את זה, זה יכול להרשם בפרוטוקול.

אתי לבני: רגע, את זה שמענו לפני שלוש, ארבע שנים, מה השתנה?

שגיא בלשה: אני לא יודע מה השתנה.

רשף חן: השתנה שעכשיו באמת לא רוצים לא רוצים להכשיל את זה.

ברכה ארג'ואני: אני עדיין לא מבינה, למה המנגנון המעוות הזה?

מל פולישוק-בלוך: שגיא בלשה, תגיד לי, מה משמעות המנגנון הזה במשרד החינוך, אני רוצה להבין.

שגיא בלשה: במשרד החינוך יש אגף שקוראים לו אגף כוח אדם תאום ובקרה.

שגיא בלשה: האגף הזה אחראי על מלגות לאוכלוסיות חלשות, למי שלומדים במוסדות שלא מוכרים שיש הסדר גם שם, ולכל מיני מלגות אחרות, חבל שהם לא הוזמנו אבל אפשר יהיה לערוך גם אתם פגישה.

רשף חן: והוא נקרא אגף כוח אדם תיאום ובקרה?

אתי לבני: תמשיך בבקשה.

מל פולישוק-בלוך: אבל זה לא מיועד רק למורים?

שגיא בלשה: לא, בכלל לא.

שגיא בלשה: המלגות האלה ניתנות לסטודנטים באוניברסיטה ובכל המוסדות להשכלה גבוהה, גם במכללות.

שגיא בלשה: האגף הזה פועל על ידי קבלן חיצוני שמופעל בנפרד שכבר עבר מכרז ועושה את העבודה.

שגיא בלשה: מה שאנחנו רוצים כדי להאיץ את התהליך זה שאותו קבלן חיצוני, כי אם נצטרך עכשיו לעשות מכרז זה ייקח זמן, אז כדי שאותו קבלן חיצוני ייקח על עצמו את המלגות האלה ואפשר יהיה להפעיל את זה כבר בקרוב או בשנה הזאת, אנחנו רוצים להתאים את צורת המלגה כך שמשפטית לא יכריחו אותנו לעשות שוב מכרז, שאפשר יהיה לקבל פטור ממכרז לעניין הזה.

שגיא בלשה: משרד החינוך נכון לעכשיו רואה את זה בחיוב והלשכה המשפטית שלו בודקת את זה והם אפילו כבר שלחו קצת הערות נוסח - - -

אתי לבני: יש תוספת תקציב, וכמה?

עינת אלבין: למה לא לתת פטור ישירות?

עינת אלבין: זאת אומרת, מה הבעיה בזה?

עינת אלבין: יש היום 8 קבוצות שנותנים להם פטור ממבחן תעסוקה.

עינת אלבין: מי שנמצא בהכשרה מקצועית, אמהות לילדים עד גיל שנתיים, קשישים, סעיף 2 מונה 8 קבוצות.

עינת אלבין: אם ממילא אתה נותן פטור ממבחן תעסוקה שהרי בלי מתן הפטור זה ירוקן את התכלית של המאמץ הזה מתוכן אם הם יצטרכו במקביל ללכת לעבוד, אז אם ממילא אתה נותן פטור ממבחן תעסוקה - - -

שגיא בלשה: בואי תסבירי לי את, אם הם מקבלים את אותה מלגה, מלגה במקום גמלה,למה זה כל כך עקרוני?

עינת אלבין: למה זה כל כך עקרוני לך לתת להם פטור?

שגיא בלשה: אני אסביר.

שגיא בלשה: כי חוק הבטחת הכנסה, גם אם יש איזה שהם סייגים לחוק הזה שאנחנו לא מאוד מסכימים עם העיקרון שעומד מאחוריהם, אבל גם אם הם קיימים, חוק הבטחת הכנסה במהותו נועד להבטיח קיום למי מסוגל לעבוד אך לא נמצאה לו עבודה.

שגיא בלשה: אדם שלומד לתואר ראשון או גם לתואר שני במקרים מסוימים, לא מסוגל לעבור מבחן תעסוקה כזה - - -

רשף חן: ואדם שנמצא בהכשרה מקצועית?

עינת אלבין: אבל זה כולל גם הכשרות מקצועיות.

שגיא בלשה: הכשרה מקצועית אינה כוללת את אותו מספר שעות ואותו היקף הכשרה ואותן מטלות - - -

רשף חן: אז על אחת כמה וכמה.

רשף חן: הלא כרגע אמרו לך ואנחנו כולנו יודעים שמי שנמצא בהכשרה מקצועית פטור ממבחן תעסוקה, אותו הגיון בדיוק אמור לחול לגבי מישהו שההכשרה מקצועית שלו זה ללמוד להיות מורה בבית ספר.

שגיא בלשה: הכשרה מקצועית היא קצרה יותר ולא תמיד פטורים ממבחן תעסוקה.

עינת אלבין: לא תמיד, יש הכשרות מקצועיות שמוכרות על ידי שירות התעסוקה ולהן ניתן פטור.

עינת אלבין: אנחנו יודעים שיש בעיות עם ההכשרות ששירות התעסוקה מפנה אליהן.

עינת אלבין: בגלל זה גם הקדשתי את הנקודה שהיום מונעים לימודים לא רק להשכלה אקדמאית אלא גם להכשרות פשוטות שיש תעודה בצידן שהן זהות לפעמים בהיקף - - -

מל פולישוק-בלוך: למה?

עינת אלבין: כי כך החוק קובע.

עינת אלבין: רק הכשרה של שירות התעסוקה מוכרת על פי החוק או הכשרות שהן נמוכות סטטוס ושכר שאין תעודה בצידן.

מל פולישוק-בלוך: אז זה סעיף בחוק, אז את זה אפשר לשנות.

עינת אלבין: נכון.

עינת אלבין: אז במקום לשנות את החוק בדרך הישירה, אתם במשרד האוצר יוצרים מנגנון מעוות שכסף יעבור לקבלנים, שדברים יעברו - - -

אתי לבני: שגיא בלשה נציג האוצר, מה אתה אומר על מה שאומרת עורכת הדין עינת אלבין?

שגיא בלשה: אנחנו מתנגדים להרחבת הנשענים על קצבת הבטחת הכנסה, זה ירחיב את המעגל, אם היום יש 150,000 יהיו יותר.

עינת אלבין: 77 אחוזים מהחד הוריות עובדות ומקבלות השלמת הכנסה, זה אפילו לא הבטחת הכנסה.

עינת אלבין: המנגנון אסור שיהיה מעוות, אותן נשים תקבלנה סכומים דומים בדרך שהיא מבחינתנו יותר נכונה.

עינת אלבין: כעת, איזה פטורים קיימים ואיזה לא קיימים?

מל פולישוק-בלוך: אני חייבת להבין.

מל פולישוק-בלוך: למה האוצר מתנגד ברמה העקרונית להליך הזה?

מרינה סולודקין: אפשר לומר כמה מילים בגלל שיש לי ניסיון?

מרינה סולודקין: זה משחק מאוד מסוכן.

מרינה סולודקין: דבר שני, יהיה משפט נוסף שאתם תשמעו בהמשך, תקבלו מלגה אבל עכשיו אתם צריכים גם לעבוד 8 שעות בהתנדבות או משהו כזה, אני יודעת בגלל שאנחנו עברנו כבר את כל הדרך הזאת.

שגיא בלשה: מצדי שכל אחד יגיד כאן

שגיא בלשה: כמה זה גרוע וכמה זה לא טוב, לנו יש כוונות כנות להפעיל את זה.

רשף חן: מה ההבדל - - -

עינת אלבין: יש הבדל גדול מאוד מפני שלה

עינת אלבין: בטחת הכנסה זכאים אנשים שיכולים לעבוד בעיקרון ואנחנו לא מתכוונים להכניס עוד ועוד אוכלוסיות - - -

רשף חן: אתה מדבר על זה כאילו זה איזשהו נושא אידיאולוגי.

שגיא בלשה: זה נושא אידיאולוגי, נכון, כי אנחנו לא מוכנים, וזו גם מדיניות של ממשלת ישראל, להכניס להבטחת הכנסה אנשים שבמהות לא יכולים לעבוד.

רשף חן: הם במהות לא יכולים לעבוד, הם לומדים.

שגיא בלשה: בואו נחשוב צעד אחד קדימה.

שגיא בלשה: מחר נכניס את האוכלוסייה הזאת שלא יכולה לעבור מבחן תעסוקה להבטחת הכנסה, מה מחרתיים יעמוד בפתח?

שגיא בלשה: איזה עוד אוכלוסיות שהיום - - -

רשף חן: שמקבלות היום את אותם דברים.

שגיא בלשה: הן מקבלות מלגות יותר נכון.

שגיא בלשה: אני לא רוצה - - -

רן מלמד: אני רן מלמד מעמותת ידיד.

רן מלמד: הבעיה הגדולה שלי היא חוסר אמון טוטלי שיש לי היום מול ההבטחות של האוצר, פה זה מתחיל ופה זה נגמר.

רן מלמד: לפני שנתיים וחצי קמה ועדת קמא, היו צריכים להיות לה 20 מיליון שקלים לחלק לאמהות חד הוריות שנמצאות במצוקה, אנחנו יודעים בדיוק מה קרה עם הכסף וכמה זמן לקח עד שהתחילו להעביר אותו.

רן מלמד: לפני אותן שנתיים וחצי התחילו בעבודות יזומות, רשות העתיקות, האוצר התחייב להעביר כסף, שוב, הוא לא העביר את הכסף בזמן.

רן מלמד: היינו באותה סאגה בדיוק לפני חודש וחצי כשהתברר שהאוצר והתמ"ת שוב לא העבירו את הכספים של המענקים של האמהות החד הוריות.

רן מלמד: אני לא מאמין לאף מילה שיוצאת ממשרד האוצר.

רן מלמד: אני חייב להגיד שאני מאוד חרד מהקטע הזה של המלגות.

רן מלמד: אם הייתי יכול להשפיע עליכם או לבקש מכם ומכיוון שאנחנו דנים בנושא הזה כבר שלוש שנים אם לא יותר, הייתי מבקש מכם להעלות את זה לקריאה ראשונה, לנסות לעשות על זה לובי הכי חזק שאפשר ולנסות להעביר את זה, ורק אז להסכמות עם האוצר, אם בכלל ולגבות אותן לא רק בהבטחות אלא לראות איך משריינים תקציב מספיק שיהיה משוריין תחת סעיף מסוים לנושא הזה, כדי שלא יהיו לנו עוד משחקים כי אני מניח שהם יבואו.

רן מלמד: ובהזדמנות הזאת עוד משפט אחד.

אתי לבני: שגיא בלשה, איזה תקציב אתם מייעדים לדבר הזה?

אתי לבני: מה מסגרת התקציב?

שגיא בלשה: קודם כל צריך לבדוק מה כמות האנשים שיבקשו - - -

אתי לבני: בסדר, אני מניחה שבדקתם.

שגיא בלשה: ל-2005 הוקצו 5 מיליון שקלים.

אתי לבני: שיתנו מענה לכמה נשים?

שגיא בלשה: שיתנו מענה אנחנו חושבים לכל הביקוש.

אתי לבני: שכמה הוא לפי דעתכם?

שגיא בלשה: אני לא זוכר את המספרים.

מל פולישוק-בלוך: זה לא אותם 5 מיליון ששינוי - - -

רשף חן: זה בדיוק אותם 5 מיליון של שינוי.

מל פולישוק-בלוך: מצלצל לי דומה.

שגיא בלשה: אני לא בקי בהסכם הקואליציוני וכל זה, אני יודע שכרגע יש סכום מסוים לשנת 2005.

מל פולישוק-בלוך: אז תדע לך שלדעתי יש כאן טעות.

מל פולישוק-בלוך: אנחנו הלכנו להצעת החוק הזאת במסלול של שינוי חוק הבטחת הכנסה בדיוק כדי שזה לא יהיה נתון אחר כך להיעלמויות כפי שההיסטוריה מראה.

מל פולישוק-בלוך: זה דבר אחד.

מל פולישוק-בלוך: דבר שני, גם בצד המהותי אנחנו מאמינים שזה המקום הנכון לחוק הזה, בצד המהותי.

מל פולישוק-בלוך: לא עם פטנטים אלא במהותי.

מל פולישוק-בלוך: הנשים האלה כרגע לא יכולות להשתכר ואנחנו רואים מעבר לפופיק, מה שהאוצר בדרך כלל לא עושה, ואנחנו אומרים, אם אנחנו ניתן להם את הכלי הכי חשוב, הכי מוכח, שזה השכלה גבוהה, הם יוכלו להשתכר ולא נצטרך להתעסק עם זה.

מל פולישוק-בלוך: ולכן זה כן נכון במקום הזה, כי כרגע הן אינן יכולות להשתכר.

מל פולישוק-בלוך: דבר שלישי, שינוי בכספים שהיא הסיטה ממקום למקום, שינוי סדרי עדיפויות, הקציבה אם אני זוכרת נכון, 5 מיליון שקלים בנוסף לרעיון הזה, כדי שפה הנשים האלה תקבלנה הבטחת הכנסה כדי שתוכלנה ללכת ללמוד בכלל, ה-5 מיליון האלה שאנחנו דיברנו עליהם זה לתת להם מלגה, באמת מלגה ללימודים כדי שיהיה להם במה לממן את הלימודים, כי לא מספיק רק לא ללכת לעבוד צריך גם לשלם לאוניברסיטה.

רשף חן: בקיצור, ביבי אמר תודה רבה ועכשיו הוא מקיים את ההבטחה.

מל פולישוק-בלוך: אז למעשה יש לי חשש גדול מאוד שלקחו את ה-5 מיליון האלה ואמרו, אנחנו נעביר אותם רק לאותן מלגות, הנה זה גם מלגות, מה אתן רוצות, זה גם חד הוריות.

אתי לבני: מה אתה אומר על זה, שגיא בלשה:?

רשף חן: הוא לא מבין בסעיף קואליציוני.

שגיא בלשה: אני אומר שאני חושב שמי שרוצה להכניס את זה לחוק הבטחת הכנסה לא רואה מעבר לפופיק כמו שאמרו פה, כי זה לא ייגמר בזה, זה לא ייגמר בחד הוריות, יש עוד אוכלוסיות רבות - - -

אתי לבני: זה התפקיד שלכם, זה לא התפקיד שלנו, אנחנו דואגים לחד הוריות.

שגיא בלשה: אז אני אומר, ראייה מעבר לפופיק זה לחשוב על זה שיש עוד הרבה אוכלוסיות ש - -

רן מלמד: שגם להן אתם לא דואגים, התרגלתם לא לדאוג - - -

שגיא בלשה: ישנן עוד אוכלוסיות רבות שלא יכולות לעבוד ולא לעבור מבחן תעסוקה ורוצות לקבל הבטחת הכנסה.

אתי לבני: הבנו את הפחד שלכם.

אתי לבני: מה עם מה עם ה 5 מיליון?

אתי לבני: זה ה-5 מיליון שלנו של שינוי, או שזה 5 מיליון נוספים, ידוע לך?

שגיא בלשה: עד כמה שידוע לי זה לא ה-5 מיליון של שינוי, אני לא יודע מה זה ה-5 מיליון של שינוי - - -

מל פולישוק-בלוך: אין כסף לשינוי, שינוי רק הסיטה - - -

אתי לבני: וודאי שהיא הסיטה.

אתי לבני: השאלה אם זה במסגרת אותה הסטה?

שגיא בלשה: אני לא יודע להגיד, אני לא יודע לענות לך על השאלה הזאת, אין לי מושג.

שגיא בלשה: אבל אני חושב שלגופו של עניין אנחנו כרגע צריכים לקדם את הרעיון הזה.

רשף חן: אני לא קונה את זה.

רשף חן: מדובר פה בתיקון חוק שהוא הגיוני לחלוטין.

רשף חן: יש לו הגיון פנימי מאוד מיוחד שבא ואומר, יש אנשים שבגלל המצב המשפחתי שלהם לבוא ולדרוש מהם גם לעבוד וגם ללמוד, זה מן סוג של בדיחה אכזרית.

רשף חן: אנשים שבקושי יש להם סיכוי ללמוד בלבד.

רשף חן: ואנחנו מעוניינים שהאנשים האלה יוכלו ללכת ללמוד בזמן שיש להם ילדים כדי שהם אחר כך לא יהיו לטורח על המדינה, כדי שאחר כך הם יוכלו לפרנס את עצמם, את ילדיהם ולשלם מיסים ולהיות אזרחים כפי שאני, שאני לא בדיוק סוציאליסט גדול, חושב שאנשים צריכים להיות.

רשף חן: ולבוא ולנסות פה להלך עלינו אימים, כאילו מחר בבוקר כל תלמידי הישיבה ירוצו לקבל את הכסף, אני לא קונה את זה.

רשף חן: ואני גם לא קונה שיש איזשהו פגם אידיאולוגי בכך שלבוא ולומר שכאשר אדם בסיטואציה הזאת לא יכול לעבוד, והן לא יכולות לעבוד, ואנחנו נותנים להן הבטחת הכנסה שזה בדיוק מה שמגיע להן בסיטואציה הזאת, יש בזה איזושהי תקלה אידיאולוגית.

רשף חן: מה שיותר חמור מזה, אתי, הוא, שעושה לי כל הרושם שזה לוקש, מפני שכל הדיבורים האלה שבאים ואומרים לנו, רעיון מצוין אבל לא בחקיקה, ולא בצורה של הבטחת הכנסה אלא בצורה של מלגות, מה שזה הולך ומדבר כמו משהו שהיום אתה נותן ומחר אתה לוקח.

רשף חן: אם זה כל מה שאנחנו עושים פה אז אני חושב שצריך להגיד למר נתניהו ולמשרד האוצר, תודה אבל לא תודה.

רשף חן: ואנחנו נעלה את זה לקריאה ראשונה ואם הקואליציה רוצה להתנגד לזה, אז שתתנגד לזה, אבל שלא ילכו עם וירגישו בלי או ילכו בלי וירגישו עם.

רשף חן: זאת אומרת, גם לא ייתנו שום דבר וגם יגידו אנחנו עושים איזה הטבה גדולה לאמהות החד הוריות.

רשף חן: שייקחו אחריות על מה שהם עושים.

רשף חן: או שייתנו את זה ויעמדו מאחורי זה תמיד או שלא ייתנו את זה וייקחו אחריות.

אתי לבני: תודה רבה.

אתי לבני: בואו נפתח את הנושא להערות, לדיון.

אתי לבני: בבקשה, תציגי את עצמך.

ברכה ארג'ואני: שמי ברכה ארג'ואני ואני יושבת ארגון זכיות הדיור והקואליציה למשפחות חד הוריות בישראל.

ברכה ארג'ואני: שמעתי היטב מה שאמרת נציג האוצר, ואני חשה מוצא מאוד גדול כי אנחנו כבר שנים מנסים לקדם את הנושא הזה.

ברכה ארג'ואני: אני רוצה להזכיר לכם שמדובר בנשים שבכל מקרה מקבלות או השלמת הכנסה או הבטחת הכנסה.

ברכה ארג'ואני: כי מי שעובדת ולא מקבלת שום דבר מהביטוח הלאומי אז אין לה שום בעיה לקבל את האישור או את הפטור הזה ואז היא יוצאת לעבודה בהשכלה גבוהה ואין לה שום בעיות.

ברכה ארג'ואני: מדובר על נשים שרוצות לצאת ממעגל העוני ולא להיות נתמכות שנים על גבי שנים מקצבאות של הביטוח הלאומי דרך מזונות או דרך הבטחת הכנסה, ורוצות לצאת מהמעגל הזה.

ברכה ארג'ואני: אז אתה בא ואומר, איזה עוד קבוצות אני אכניס לזה, אז אני אומרת לך שאתה הולך להתפטר מקבוצה מאוד גדולה של נשים שנתמכות היום מהקצבאות של הביטוח הלאומי.

ברכה ארג'ואני: ובזה שאתה נותן להם את האפשרות ללכת וללמוד ולקבל תעודה גבוהה ולצאת ממעגל העוני, אתה חוסך בזה כספים של המדינה, כספי ציבור.

ברכה ארג'ואני: אז אתם תפסיקו לעבוד עלינו ותפסיקו לבוא ולהגיד לנו דברים כאלה.

ברכה ארג'ואני: אני רוצה להזכיר לך שהאלמנות מקבלות את הזכות גם ללמוד וגם לנהוג ברכב מה שלנו, כחד הוריות אסור לנו לעשות.

ברכה ארג'ואני: אסור לנו אפילו לנהוג ברכב של השכן שלנו או של הדודים שלנו.

עינת אלבין: לפני שנתיים שינו את זה.

אתי לבני: יורי טוב שחזרת, יש התנגדות גדולה מסביב לשולחן להצעה הזאת, והייתי רוצה שכמציע החוק תשמע את הדברים.

ברכה ארג'ואני: עכשיו, הם באים ואומרים לי שאין להם מלגה.

ברכה ארג'ואני: מה המלגה הזאת תעשה לאישה?

ברכה ארג'ואני: ממה היא תחייה בדיוק?

ברכה ארג'ואני: אתה רוצה להוציא אותה מהמצוקה הזאת?

עינת אלבין: זאת מלגת קיום.

ברכה ארג'ואני: מה זה מלגת קיום?

ברכה ארג'ואני: מישהו צריך לשלם את הכסף הזה לאוניברסיטה או לאותו מוסד חינוכי שהיא הולכת ללמוד בו.

מל פולישוק-בלוך: בשביל זה אנחנו הקצבנו 5 מיליון.

שגיא בלשה: אני לא מבין.

ברכה ארג'ואני: אתה לא רוצה להבין.

ברכה ארג'ואני: אני הלכה למעשה רוצה להבין.

ברכה ארג'ואני: אני רוצה היום לצאת ממעגל העוני, אני רוצה ללמוד באיזשהו מוסד שייתן לי תעודה כדי שאצא ממעגל העוני - - -

שגיא בלשה: המלגה מאפשרת לך להתקיים וללמוד בשנת הלימודים - - -

ברכה ארג'ואני: ואני אמשיך לקבל הבטחת הכנסה?

שגיא בלשה: רגע, המלגה מאפשרת לך באותם חודשים שיש לימודים באוניברסיטה לקבל מלגה בגובה הבטחת הכנסה.

רשף חן: וכשאין לימודים באוניברסיטה?

שגיא בלשה: מה זה אין?

ברכה ארג'ואני: כשיש חופש.

שגיא בלשה: אז היא תקבל סכום חלקי, אנחנו סיכמנו את הדברים.

ברכה ארג'ואני: למה סכום חלקי?

ברכה ארג'ואני: אתה עושה צחוק מהעניין?

ברכה ארג'ואני: אתה רוצה להוציא אותי מהקבוצה הזאת שמקבלת הבטחת הכנסה או לא?

ברכה ארג'ואני: אם אתה רוצה להוציא אותי מהקבוצה הזאת שמקבלת הבטחת הכנסה, אתה תדאג שאני אצא ללמוד את הלימודים הגבוהים האלה ושאני אצא ממעגל העוני כי אחרת אתה מקבע אותי בעוני - - -

שגיא בלשה: אני פשוט לא מבין, איך אני מקבע אותך בעוני?

ברכה ארג'ואני: אתה וכל השיטה הזאת של האוצר מקבעת אותי בעוני.

ברכה ארג'ואני: אתם לא רוצים שנצא מהעוני כי אתם רוצים לתת לאותם קבלנים חיצוניים להרוויח כסף על חשבוננו, לעשות כסף מהעוני ונמאס לנו מזה אז תתחילו להבין.

ברכה ארג'ואני: ואני מבקשת ממך גבירתי, תעבירו את זה בהצעת חוק כי אנחנו מכירים את כל הלוקשים האלה ואת כל ההבטחות האלה של האוצר.

ברכה ארג'ואני: הבטיחו לנו הרבה מאוד הבטחות.

ברכה ארג'ואני: הבטיחו גם לא לקצץ את הסיוע בשכר דירה למשפחות חד הוריות, מה עשו?

ברכה ארג'ואני: קיצצו את זה ב-50 אחוז.

ברכה ארג'ואני: אמרו שלחד הוריות לא יפגעו בנושא של דיור ופגעו הכי הרבה במשפחות החד הוריות.

ברכה ארג'ואני: אני מבקשת לא להאמין להם יותר.

ברכה ארג'ואני: אם אתם רוצים באמת לעזור לנו, האוכלוסייה של המשפחות החד הוריות, שזה יעבור לפחות תהליך של חקיקה של קריאה ראשונה.

ברכה ארג'ואני: אני מבקשת זאת בכל לשון של בקשה.

אתי לבני: רק אם נצליח לעשות את זה, זה לא שאנחנו לא רוצים.

רן מלמד: הרע במיעוטו לא מספיק טוב פה אתי.

ברכה ארג'ואני: אנחנו מכירים את ההסכמים האלה מלי, אנחנו מכירים היטב.

ברכה ארג'ואני: ישבו וניהלו וכבר צחקו על חברי כנסת יותר מנוסים ממכם.

מל פולישוק-בלוך: אנחנו לא מנוסים כלום, אנחנו רק יודעים לעשות חשבון.

מל פולישוק-בלוך: חברי כנסת באופוזיציה הם בדרך כלל פחות מהקואליציה והם לא יכולים להעביר בכל מקרה ככה הצעת חוק גם אם הם חושבים שהיא הכי נכונה.

מל פולישוק-בלוך: אז אם אנחנו רוצים לבוא להסכמה אז צריך לבוא להסכמה, אין ברירה.

רן מלמד: אבל ההסכמה הזאת לא טובה.

אתי לבני: בסדר, אנחנו עכשיו דנים בזה.

אתי לבני: יכול להיות שנצא מכאן ונחליט שלא.

מל פולישוק-בלוך: את זה אני מסכימה אתך רן.

מל פולישוק-בלוך: אבל מזה שאנחנו רק נדבר ונשפוך כאן אש וגופרית לא נעשה שום דבר.

יורי שטרן: אני רוצה גם להחזיר את ברכה ארג'ואני לנקודה אחת.

יורי שטרן: נקודת המוצא שלנו זה החוק הקיים.

יורי שטרן: הפיתרון לא נותן מענה לשכר לימוד, הוא נותן מענה לסיוע חברתי שהיום מקבלים באמצעות הבטחת הכנסה במניעה מוחלטת של לימודים עם הדיפלומה, אלא אם כן עושים כל מיני טריקים, ואנחנו אומרים, וזה הקו שלנו עם משרד האוצר, אנחנו רוצים שאישה תקבל את אותו סיוע לקיום, הנושא של שכר לימוד הוא נושא נפרד.

רן מלמד: בגלל זה יש שם הרבה פחות בעיות.

מל פולישוק-בלוך: שם אפשר לקבל מלגות.

מל פולישוק-בלוך: אבל יש גם כל מיני גופים שיכולים לתת מלגות.

יורי שטרן: אוקי, אבל לגבי ההצעה הזאת של משרד האוצר יש לנו רק שתי שאלות מהותיות.

יורי שטרן: אל"ף, שגובה הסיוע, כולל החודשים האלה שאין לימודים, יהיה זהה להבטחת הכנסה, ואני דיברתי עם האוצר שזה לא ייתכן, איך אפשר למצוא עבודה לחודשיים?

מל פולישוק-בלוך: אפשר ללכת למלצרות, מה עושים סטודנטים?

יורי שטרן: אי אפשר לבנות על זה.

יורי שטרן: והדבר המרכזי בעיני לפחות הוא להגיע לכך שההחלטה הזאת תתבצע באופן דחוף, כל עוד יש לנו את הכלי הזה של חקיקה.

יורי שטרן: כי מה שסיפרה מרינה סולודקין על המגעים הקודמים שאני הייתי חלק מהם, זה באמת מפחיד.

מל פולישוק-בלוך: אבל אתה הסכמת עם האוצר ללכת לשיטה הזאת של המלגות?

יורי שטרן: כן.

מל פולישוק-בלוך: כי מה שקורה, השיטה הזאת היא שיטה שיש סיכוי גדול מאוד, בלשון המעטה, שהיא לא תתממש.

יורי שטרן: למה?

מל פולישוק-בלוך: משום שההיסטוריה מוכיחה שהיא לא תתממש.

אתי לבני: זה מה שאמרה מרינה.

יורי שטרן: זאת היסטוריה ואין בזה הוכחה.

יורי שטרן: זה תלוי בנו איך אנחנו לוחצים, הכל צריך יהיה להיות תוך זמן קצר.

יורי שטרן: לא נסכים לשום סחבת.

יורי שטרן: אם ההחלטה הזאת התגבשה אנחנו צריכים לדון בפרטיה והוועדה הזאת יכולה לעשות את זה בקצב מהיר.

יורי שטרן: היו"ר אתי לבני: למה לא להצביע בקריאה ראשונה?

יורי שטרן: ההתחייבות מול האוצר ומול הממשלה הייתה שאנחנו נדון בהצעה הממשלתית, אם נקבל אותה, נקבל, והכל בפרמטרים סבירים של הזמן.

יורי שטרן: לכן מה שאנחנו צריכים למצות כעת, וזאת ההתחייבות שתמורת זה קיבלנו תמיכה בהעברת החוק בקריאה טרומית - - -

ברכה ארג'ואני: ההסכם הזה יעבור החלטת ממשלה?

יורי שטרן: לא יודע אם זה החלטת ממשלה או שזו החלטת משרד האוצר.

מל פולישוק-בלוך: היו כבר 2000 החלטות ממשלה.

מל פולישוק-בלוך: זה מה שיפתור את הבעיה?

מל פולישוק-בלוך: אני רוצה להציע הצעה אופרטיבית.

מל פולישוק-בלוך: שאנחנו שלושתנו, אתי, יורי ואני, ובעצם גם עם זהבה, ארבעתנו, נלך שוב לאוצר ונבהיר לו את הלכי הרוח שהיו פה היום.

מל פולישוק-בלוך: נגיד לו שאנחנו נעביר את זה בקריאה ראשונה.

מל פולישוק-בלוך: ננסה לשכנע שוב בגישה הנכונה שזה דרך הצעת החוק של חוק הבטחת הכנסה שבמהות היא נכונה.

אתי לבני: אבל אם לא?

מל פולישוק-בלוך: ונשב עם שר האוצר, ועם מי שצריך, אולי יעל ממשרד האוצר כבר תצא, היא הרי יוצאת לשוק הפרטי, אז אולי יהיה לנו מישהו אחר לדבר אתו.

מל פולישוק-בלוך: אני אומרת את זה ברצינות.

מל פולישוק-בלוך: לדעתי יעל הורסת את הכל.

מל פולישוק-בלוך: ולכן אני מציע שנדבר או עם ראש אגף תקציבים, או עם מנכ"ל האוצר או עם שר האוצר, ולהגיע איתם להסכמות אחרות כי הפתרון שהוצע לא יתממש, וזאת תהיה הבעיה שלנו.

ברכה ארג'ואני: יעבדו עלינו, יעבדו עליכם.

יורי שטרן: אם הפתרון מקובל הדאגה שלנו צריכה להיות איך לממש אותו.

יורי שטרן: אני לא מוכן לצאת מתוך הנחה שהוא לא יתממש, אין דבר כזה.

ברכה ארג'ואני: אבל יש דבר כזה, היו בעבר דברים כאלה.

רן מלמד: יורי, אתה לא היית כששאלנו קודם את האוצר כמה כסף יש והתברר שיש 5 מיליון שקלים שהם כנראה אותם 5 מיליון ששינוי מייעדים אותם למלגות לימוד ולא למלגות קיום.

רן מלמד: יש פה הרבה עבודה בעיניים.

יורי שטרן: אדוני.

יורי שטרן: אם זה עבודה בעיניים או עבודה אמיתית, זה התכלית של הדיונים האלה.

יורי שטרן: אנחנו צריכים לגבש את ההחלטה, לראות איך היא מגובה גם בצד התקציבי שלה ומה המעמד הבירוקרטי שלה שלא תתבטל תוך שנה או משהו, ואז להחליט.

מל פולישוק-בלוך: איך הם יבטיחו את זה?

מל פולישוק-בלוך: קח את הנקודה הזאת.

יורי שטרן: בואו נראה, נשמע אותם קודם כל.

יורי שטרן: חובת ההוכחה בשלב זה היא עליהם.

ברכה ארג'ואני: עובדה שאת המלגות לחד הוריות הם ביטלו.

רן מלמד: שמענו, אין שום הבטחה מצד האוצר לכלום.

מאירה בסוק: שמי עורכת דין מאירה בסוק, אני מנעמ"ת ואני רוצה להגיד שלפעמים להגיע להסכמות ולא לשנות חוק זה רע מאוד.

מאירה בסוק: עדיף להישאר ולהילחם.

מאירה בסוק: כי מה יקרה?

מאירה בסוק: נגיע להסכמות, האוצר יחגוג בתקשורת ויגיד, הנה, הוא עוזר לחד הוריות וזה פשוט לא עזרה, אין פה כלום.

מאירה בסוק: זה ריק.

מאירה בסוק: מה שאומרת ברכה ארג'ואני היא צודקת בכל מילה.

מאירה בסוק: נשים רק כך ייצאו ממעגל העוני, אחרת הן לא ייצאו, מה זה יעזור.

יורי שטרן: הבעיה היא כזאת.

יורי שטרן: אני פה 9 שנים בבניין הזה.

יורי שטרן: מאז שנכנסתי הייתי בין אלה שהציעו תיקון להצעת החוק ואולי היו גם לפני.

יורי שטרן: מעולם זה לא זז לשום מקום.

יורי שטרן: ואם יש לנו סיכוי היום כן להביא את זה למקום אחר באמצעות ההסכמה הזאת, בעיני זה עדיף ממאבק סתם, כי מאבק חסר סיכוי אין טעם לנהל אותו.

יורי שטרן: זה רק מול המצלמות.

יורי שטרן: בפועל, אם אנחנו רוצים לעזור לנשים ויש אפשרות כזאת, אז הדאגה המיידית שלנו זה לראות איך האפשרות הזאת מתממשת, איך היא מתבצעת בצורה כזאת שזה לא יהפוך לטריק או לתרגיל או לענן חולף.

רשף חן: יורי, הם הקציבו לזה 5 מיליון שקל, הם לא יודעים איך הם חישבו את זה, נראה לך שמישהו פה רציני?

מאירה בסוק: זה אפילו לא צריך לעלות כך.

עינת אלבין: שמי עינת אלבין: אלבין, אני עומדת בראש התוכנית למשפט ורווחה באוניברסיטת תל אביב הפקולטה למשפטים.

עינת אלבין: דבר ראשון, אני חושבת שהתפקיד פה של המחוקק הוא לעשות את השינוי בצורה הנכונה, והצורה הנכונה אין ספק חייבת להיות דרך חוק הבטחת הכנסה במסגרת הסייגים הנוספים שקיימים בחוק הזה.

עינת אלבין: אין שום סיבה הגיונית לעשות הבחנה בין הכשרות שנותן שירות התעסוקה לבין הכשרות אחרות שנותנות את אותה תעודה.

עינת אלבין: אין שום היגיון, זה לא נכון משפטית.

עינת אלבין: נקודה שנייה, מבחינה מהותית, אתה ציינת קודם שפתאום עוד אנשים יקפצו על הסל.

עינת אלבין: צריך להבין מה זה הבטחת הכנסה.

עינת אלבין: בשביל לקבל הבטחת הכנסה צריך לעמוד בשני מבחנים.

עינת אלבין: לא רק מבחן תעסוקה כפי שאתה יודע, אלא גם מבחן הכנסות.

עינת אלבין: וזאת אומרת שמי שנמצא בתוך הבטחת הכנסה צריך להיות מאוד עני.

עינת אלבין: לא סתם אנשים.

עינת אלבין: הסיכוי שאנשים יקפצו על הסל הוא אפסי.

עינת אלבין: אני מכירה את האוכלוסייה.

עינת אלבין: האוכלוסייה הזאת, וחבל לגחך, מר שגיא בלשה, מכיוון שאתה בא ממקור שאתה לא מכיר את האוכלוסייה, האוכלוסייה הזאת היא אוכלוסייה שחיה היום על הבטחת הכנסה, אין לה אפשרות בגלל מבחן ההכנסות לצאת וללמוד והיא לכודה בתוך העוני.

מל פולישוק-בלוך: סליחה, את מספרת לנו דברים והשאלה היא אם הוא יודע אותם, אני רוצה לשאול אותך שאלה, האם כל החרדים שלומדים היום בישיבות גבוהות יכולים ללכת דרך המסלול שעכשיו את אמרת?

עינת אלבין: לא, לחרדים יש מסלול מיוחד בגלל הוראת החוק היום שמונעת לימודים - - -

מל פולישוק-בלוך: אז יש להם הגבלות.

עינת אלבין: לא, החרדים הולכים היום דרך משרד החינוך מה שהיה בעבר משרד הדתות.

עינת אלבין: הם לא מקבלים את הכסף של הבטחת הכנסה, יש להם מסלול אחר שמאפשר להם ללמוד.

מל פולישוק-בלוך: אז זה בדיוק מה שהאוצר שואל, האם תהיה להם אפשרות ללכת גם דרך המסלול הזה?

מל פולישוק-בלוך: זאת השאלה.

עינת אלבין: אני חושבת שברגע שיש לך את הבג"ץ שכבר קיים כפי שאתה ציינת, והבג"ץ קיים משנת תשעים ותשע, ודבר שני, אתם מסייגים את זה למשפחות חד הוריות.

עינת אלבין: כמה חד הוריות קיימות?

עינת אלבין: דווקא החד הוריות הדתיות בדרך כלל לא נכנסות לסל של משרד החינוך.

עינת אלבין: בכל אופן המשפחות החרדיות שנכנסות כבר להבטחת הכנסה, שיש אגב הרבה בבני ברק שזה נשים חד הוריות שלא זכאיות לסל של משרד החינוך כי אין להן אברך לומד.

מל פולישוק-בלוך: אני לא מדברת עליהן, אני שואלת על אברכים - - -

אתי לבני: אבל זה רק מיועד לחד הוריות.

מל פולישוק-בלוך: אבל ילכו לבג"ץ ויגידו, אתם לא יכולים לעשות את האפליה בין נשים חד הוריות לבין אברכים - - -

רשף חן: אין אפליה כי האברכים לא מקבלים.

רשף חן: אתה לא מקבל בנוסף למה שאתה מקבל.

רשף חן: גם החד הוריות לא יוכלו לקבל גם תמיכה אחרת מהממשלה וגם את זה, אז אם זה חד הוריות אברכיות הן לא יקבלו.

עינת אלבין: מה הבג"ץ שהוא מדבר עליו אומר?

עינת אלבין: הוא יוצא נגד זה שהקיצוץ של הבטחת הכנסה היה רק כלפי כולם ולא הכספים של משרד החינוך שהחרדים נהנים מהם היום הרבה יותר, זה לא יחול על האוכלוסייה הזאת, לא יהיה להם בכלל אינטרס לבוא להבטחת הכנסה כי הבטחת הכנסה פי 15 יותר נמוכה.

אתי לבני: תודה.

אתי לבני: אני רוצה שעוד נשים תדברנה, יש כאן כמה נשים שהגיעו לספר סיפור אישי.

אתי לבני: בבקשה.

זויה גורנשטיין: אנחנו עמותת חד הוריות מראשון לציון.

זויה גורנשטיין: יש קבוצה מאוד גדולה, 400 איש, 75 אחוזים מהנשים עם השכלה גבוהה.

זויה גורנשטיין: אבל נשים רבות לא יכולות ללמוד ואפילו לא יודעות עברית כי צריך לעבוד מהבוקר עד הערב כי הן צריכות לפרנס את המשפחה.

זויה גורנשטיין: אנחנו מאוד רוצות ללמוד ולעבוד בעבודות טובות ולהרוויח משכורת טובה אבל בשביל זה צריך ללמוד.

זויה גורנשטיין: קורסים לא נותנים לנו.

זויה גורנשטיין: אם אנחנו הולכות ללמוד לבד, יורידו לנו את הבטחת ההכנסה, ולא יהיה לנו כסף בשביל לחיות, לכן אנחנו לא יכולות ללמוד.

זויה גורנשטיין: אנחנו מאוד מבקשות כולנו, אנחנו רוצות ללמוד.

זויה גורנשטיין: תנו לנו אפשרות שנוכל להתפרנס בזמן הלימודים.

זויה גורנשטיין: ודרך אגב, היום עשינו הפגנה קטנה שאנחנו באמת רוצות ללמוד ולחיות כמו בני אדם אם לא ישתנו דברים היום, אז בספטמבר נעשה הפגנה בכל המדינה, תודה.

כרמית נאור: אני כרמית נאור מהלשכה המשפטית מהמוסד לביטוח לאומי.

כרמית נאור: קודם כל צריך להעמיד דברים על דיוקם.

כרמית נאור: נשים או מקבלות הבטחת הכנסה שלומדות בלימודי תעודה עד תקופה של 12 חודשים, רשאיות ללמוד וזכאיות לקבל הבטחת הכנסה, למעט מי שחייב מבחן תעסוקה כי אז הלימודים צריכים להתקיים בשעות הערב.

כרמית נאור: אם אנחנו מדברים על אישה שהיא הורה יחיד ושיש ילד עד גיל שנתיים היא יכולה ללמוד גם בשעות הבוקר, אז אנה, להעמיד דברים על דיוקם.

אתי לבני: בגיל שלוש היא כן חייבת ללמוד רק בשעות הערב.

רשף חן: כאבא לילדים בני שלוש וארבע אני יכול לומר לך שזה ממש קלי קלות, הם כבר מטפלים בעצמם.

אתי לבני: אין הבדל בין שנתיים ושלוש.

מל פולישוק-בלוך: אי אפשר להרחיב את זה , להחזיר את זה לגיל 7?

רשף חן: באמת מלי, ילד בן שנתיים וחצי לא יכול להכין אוכל?

יורי שטרן: בן שלוש זה רק עשר שנים עד הבר מצווה.

אתי לבני: הורידו את זה במסגרת החוק לפני שנתיים וחצי כשהגענו לכנסת.

מל פולישוק-בלוך: אתי, אנחנו מחפשים ערוצים להתקדם, אז אולי הדבר הזה, להחזיר את זה לגיל 7?

כרמית נאור: אז קודם כל אני חושבת שנכון להציג את המצב כמות שהוא ולא להציג אותו קצת לא נכון.

כרמית נאור: זה דבר ראשון.

כרמית נאור: דבר שני, המוסד לביטוח לאומי מודע לקשיים שקיימים בנושא הזה.

כרמית נאור: אנחנו מודעים לעובדה ורוצים באמת לעודד נשים לצאת ממעגל מקבלי הגמלאות.

כרמית נאור: עם זאת אנחנו לא סבורים שנכון לתת את זה רק למי שהוא הורה יחיד.

כרמית נאור: אנחנו סבורים שזה תנאי שצריך להינתן גם לאבות, גם לאמהות כמו לכל מקבל הבטחת הכנסה.

מל פולישוק-בלוך: למה?

אתי לבני: הקצבתם לזה כספים לדבר הזה?

כרמית נאור: קודם כל החוק הזה ממומן מאוצר המדינה.

כרמית נאור: מנהלת המוסד לביטוח לאומי אישרה תיקון חקיקה שנועד באמת לנסות ולסייע לאוכלוסייה.

כרמית נאור: עם זאת בהבנה שיש לנו מגבלה תקציבית - - -

אתי לבני: איפה התיקון?

כרמית נאור: התיקון עבר את מנהלת המוסד והוא צריך לעבור את האישורים הנוספים.

כרמית נאור: אנחנו מודעים למגבלה התקציבית שקיימת ולכן יודעים שלה

כרמית נאור: כניס את כל אוכלוסיית הסטודנטים האוצר לא בדיוק יאשר את הדבר הזה.

כרמית נאור: אנחנו חשבנו לקחת אוכלוסייה שהיא הגרעין הקשה.

כרמית נאור: הגרעין הקשה הוא מי שמקבל הבטחת הכנסה במשך שנתיים, שזה מי שכבר נמצא במערכת במשך המון זמן וראוי שנעזור לו לצאת מתוך הקושי הזה מתוך המערכת.

כרמית נאור: ולקבוע שמי שבאמת קיבל הבטחת הכנסה במשך שנתיים, בין אם הוא הורה יחיד ובין אם כל מקבל הבטחת הכנסה, יתאפשר לו ללמוד, ולא תישלל לו הגמלה, במוסד אקדמאי לימודים לתואר ראשון לתקופה של שלוש שנים ומי שחייב מבחן תעסוקה, הלימודים צריכים להתקיים בשעות הערב, יש מסלולים כאלה, יש לנו את האוניברסיטה הפתוחה, אנחנו מכירים את המסלול הזה.

ברכה ארג'ואני: ואז מה עושים עם הילדים?

אתי לבני: כנראה שיש שחושבים שילדים מעל גיל שנתיים יכולים לדאוג לעצמם.

אתי לבני: יש לכם הערכה תקציבית לדבר הזה?

כרמית נאור: קשה לנו לדעת.

אתי לבני: כמה אנשים כאלה ישנם היום, תשמעו זה מאוד יפה זה רק רחב מדי וגדול מדי.

יורי שטרן: למה זה רק לתואר ראשון?

יורי שטרן: למשל, נשים עולות שיש להן תואר ראשון לפעמים אפילו תואר שני אלא שההשכלה שלהן לא רלוונטית לשוק העבודה הישראלי, את התואר שהן יכולות לעשות, לפעמים זה הסבה עד לתואר שני אבל בהסבה מסוימת לתחומים היותר רלוונטיים, למה להגביל את זה לתואר ראשון?

כרמית נאור: כי כפי שאמרנו קבוצה יכולה להיות מאוד רחבה ואם היא תהיה מאוד רחבה האוצר בברור יתנגד לזה.

כרמית נאור: כרגע אנחנו חושבים שלפחות לנסות, יש אוכלוסייה רבה שאין לה תואר ראשון, אנחנו חושבים שבשלב הראשון צריך להתחיל עם זה.

אתי לבני: כמה מובטלים יש לנו?

אתי לבני: 300,000?

מרים שמלצר: התנאים הם יותר מסובכים, מי שעובד צריך לעבוד במשרה מלאה, החוק יותר מסובך.

אתי לבני: זה חוק של הביטוח הלאומי, שיתמודד איתו.

אתי לבני: אנחנו מדברים על חוק יותר קטן, יותר מוגבל- - -

כרמית נאור: לא, הצעות החוק שלכם הן יותר רחבות.

אתי לבני: שלכם יותר רחב.

כרמית נאור: לא, שלכם הרבה יותר רחב כי אתם לוקחים את כל האמהות חד הוריות.

כרמית נאור: הצעות החוק חלקן מוחלות על אם לילדים וחלקן מוחלות גם על מי שהוא בגיל פרישה, על מי שמקבל השלמת הכנסה שהוא בגיל פרישה ומדובר גם על אדם חדש שהצטרף למערכת ושיוכל עדיין ללמוד.

כרמית נאור: אנחנו דיברנו מתוך המחשבה של צמצום ומגבלה תקציבית על מי שנמצא במערכת הבטחת ההכנסה תקופה של שנתיים שאנחנו רוצים להוציא אותו מהמערכת ולנסות לעזור לו.

כרמית נאור: אין ספק שזה לא הפיתרון האידיאלי אבל צריך להבין, כפי שגם הוועדה מכירה במגבלה התקציבית ולנסות לעזור לחלק מהאוכלוסייה.

אתי לבני: תודה, בבקשה.

ילנה קריצ'בסקי: אני ילנה קריצ'בסקי מראשון לציון.

ילנה קריצ'בסקי: אני מהנדסת בניין ורציתי להחליף את המקצוע.

ילנה קריצ'בסקי: עבדתי כמה זמן במשרד רואי חשבון ורציתי להחליף מקצוע לתחום הזה.

ילנה קריצ'בסקי: הלכתי לאוניברסיטה, יש אפשרות ללמוד פעמיים בשבוע אחרי העבודה וזה בסדר.

רשף חן: מה זה, הנהלת חשבונות?

ילנה קריצ'בסקי: הנהלת חשבונות וגם חלק מראיית חשבון.

ילנה קריצ'בסקי: אני מקבלת מזונות כי בעלי ברח מהארץ.

ילנה קריצ'בסקי: אני לבד, אני עם שני ילדים ורציתי להתקדם בחיים.

ילנה קריצ'בסקי: מה קרה?

ילנה קריצ'בסקי: בביטוח לאומי שמעתי סיפור כזה שקיצצו לי מזונות כי המשכורת שלי די גבוהה, קיצצו עד 900 שקל.

ילנה קריצ'בסקי: המשכורת שלי 2900 שקל.

ילנה קריצ'בסקי: לאם עם שני ילדים.

יורי שטרן: מאוד גבוהה.

ילנה קריצ'בסקי: אז אמרו לי שמקצצים לי מהמשכורת שלי, אמרו לי, אם את רוצה ללמוד מקצצים לך.

ילנה קריצ'בסקי: אם יש לך כסף לשלם עבור לימודים אז יש לך כסף לחיות.

מל פולישוק-בלוך: טוב, זה מה שאנחנו רוצים לשנות.

ילנה קריצ'בסקי: זה פרטי.

ילנה קריצ'בסקי: יש לנו עוד חברה, אם חד הורית, שעובדת עבודה בלילה כי יש לה ילד עד גיל שלוש עם אסטמה.

ילנה קריצ'בסקי: היא לא יכולה לעבוד בשעות הבוקר והצהריים כי היא צריכה להיות עם הילדים.

ילנה קריצ'בסקי: עלתה לארץ בהריון ולא לקחה אולפן.

ילנה קריצ'בסקי: ומה עכשיו אומרים אחרי 5 שנים שהיא כאן?

ילנה קריצ'בסקי: אומרים לה שאין לה אפשרות ללמוד כי היא כבר עברה את התקופה.

ילנה קריצ'בסקי: היא ביקשה כמה פעמים ממשרד הקליטה, היא ביקשה מהביטוח הלאומי, ממשרד העבודה, כמה בקשות שלחה במכתב אבל קיבלה תשובה שלא מגיע לה.

ילנה קריצ'בסקי: תעבדי בתחום שלך והיא לא יכולה.

ילנה קריצ'בסקי: אנחנו פשוט מבקשים עזרה קטנה.

ילנה קריצ'בסקי: תנו לנו ללמוד ולהתקדם.

ילנה קריצ'בסקי: 75 אחוז מהאנשים שלנו הם עם השכלה גבוהה.

ילנה קריצ'בסקי: יש רופאים, יש מהנדסים, יש אנשים שעבדו במכון של אנרגיה אטומית.

רשף חן: אני רוצה לשאול.

רשף חן: בא עכשיו משרד האוצר ואומר, את לא תקבלי הבטחת הכנסה, את גם עכשיו לא מקבלת, אלא את תקבלי מלגה שמטרתה לפרנס אותך ואת המשפחה, המטרה של המלגה זה לא הלימודים.

רשף חן: ואת תקבלי את המלגה הזאת.

רשף חן: הם מציעים את זה עכשיו.

רשף חן: מה אכפת לך בעצם אם את מקבלת מלגה כזאת שמאפשרת לך מחייה בזמן הלימודים?

רשף חן: לכאורה מבחינתך זה בסדר.

ילנה קריצ'בסקי: מבחינתי כן.

רשף חן: אותו סכום שהיית מקבלת הבטחת הכנסה.

מל פולישוק-בלוך: אם היא תקבל אז אין לה בעיה.

אתי לבני: מה אכפת לה איך קוראים לזה?

רן מלמד: הבעיה היא החשש שלנו שהיא לא תקבל.

ילנה קריצ'בסקי: מי שמסיים ללמוד, אני לא יודעת למה אבל במשרד העבודה לא נותנים אפילו לכאלה שיש להם דיפלומה מוכרת מכאן, לא נותנים להם עבודה כי אנחנו חד הוריות.

שגיא בלשה: אני רק רוצה להציע לך, במשרד הקליטה יש את אגף התעסוקה ויש שם מישהי בשם קלאודיה כץ.

שגיא בלשה: תפני אליה, יש לה תקציב של 40 מיליון שקל לוואוצ'רים, לתת ואוצ'ר לקורס ראיית חשבון שזה מה שאת רוצה.

שגיא בלשה: יש להם כסף לזה וזה ניתן עכשיו בדיוק בשביל אנשים כמוך.

שגיא בלשה: גם אם את בארץ 10 או 15 שנה ואת עולה חדשה, את יכולה לקבל את זה, ואם לא את זה אז משהו אחר.

שגיא בלשה: מלי פולישוק-בלוך: אני רוצה לומר, יש המון מצוקות מכל מיני סוגים ואנחנו צריכים למקד את הדיון למשהו מאוד מסוים.

שגיא בלשה: עם כל הכבוד שצריך לעזור למישהו שהוא מהנדס ואין לו עבודה, זה סיפור אחר.

שגיא בלשה: אנחנו רוצים לעזור למי שבכלל לא למד.

שגיא בלשה: אנחנו רוצים לדאוג לכך שאנשים ירכשו השכלה גבוהה כי למי שיש השכלה גבוהה יש לו סיכוי יותר גדול למצוא עבודה ולהשתכר משכורת טובה יותר.

שגיא בלשה: זאת המטרה שלנו בחוק הזה.

שגיא בלשה: זה שיש עוד מצוקות וצריך לעזור בדברים אחרים זה נכון אבל זה לא הדיון הרגע.

שגיא בלשה: אז בואו לא נעשה מיש מש מכל הדיון הזה.

שגיא בלשה: יש לנו כרגע 3 הצעות על השולחן איך להבטיח שאמהות חד הוריות, ושוב, זה כרגע קהל היעד שלנו, תוכלנה לקבל קצבה וללכת ללמוד, זה מה שמעניין אותנו כרגע.

שגיא בלשה: יש את הדרך שהציעו לנו באמצעות המלגות של משרד החינוך, זו אופציה אחת, האופציה שנייה זה מה שהצענו הישגים לזכאות למלגה ויש את האופציה השלישית שאת אומרת בביטוח לאומי של להגדיל את זה מגיל שנתיים לאם לילד בגיל 7.

שגיא בלשה: לא את הצעת אבל אני לוקחת את העניין הזה ואומרת, אפשר לקחת את אותו סעיף שהיום קיים ומאפשר לאם עד גיל שנתיים ללכת ללמוד, זה מה שאמרת לנו - - -

כרמית נאור: לא, מה שאמרתי הוא שאם יתקנו רק את הסעיף הזה - - -

מל פולישוק-בלוך: יש סעיף כזה היום או לא?

מל פולישוק-בלוך: אני הבנתי מה את מדברת, אני רק אומרת, יש סעיף כזה שמדבר על אמהות עד גיל שנתיים?

כרמית נאור: הן לא יכולות עדיין ללמוד לימודים להשכלה גבוהה, הן פטורות ממבחן תעסוקה כשהילד הוא עד גיל שנתיים.

כרמית נאור: זה שילוב של תיקון של 2 סעיפים, זה מה שניסיתי להסביר.

מל פולישוק-בלוך: בסדר, אז גם להרחיב את זה להשכלה גבוהה וגם להרחיב את הגיל של הילד.

אתי לבני: וזה לא רק על חד הוריות את אמרת.

אתי לבני: המבחן הוא שנתיים מקבלי הבטחת הכנסה, זה המבחן, לא חד הוריות.

מל פולישוק-בלוך: אלה שלושה ערוצים שאפשר לעבוד עליהם.

מל פולישוק-בלוך: אני מציעה, מכיוון שאנחנו כאן לא כל כך מסכימים להסכמות עם האוצר, אני לא רוצה לקלקל ליורי אבל אנחנו צריכים לעבוד כאן ביחד.

רשף חן: מלי, גם אתם העברתם בטרומית בכפוף להסכמות.

יורי שטרן: ההסכמות האלה מחייבות.

מל פולישוק-בלוך: בסדר, אני לא אומרת לשבור את ההסכמות.

מל פולישוק-בלוך: מה שאני מציעה, עם מי דיברת באוצר?

יורי שטרן: ישבנו עם שגיא בלשה ועם יעל הבוסית שלו ולפני כן זה דובר עם לשכת הסעד וזה היה במגע עם הקואליציה, זאת אומרת עירבנו את כל הגורמים.

מל פולישוק-בלוך: לדעתי צריך לעשות עוד דיונים.

מל פולישוק-בלוך: יש כאן יותר מדי חורים זאת הבעיה כאן.

יורי שטרן: הקו שלי לפחות ומה שאני מציע לכולנו הוא כזה.

יורי שטרן: בואו נמצה בשבועיים שלושה הקרובים, אני רוצה להגיע עם האוצר עד השורה התחתונה בהצעה שלהם, לא בצורה מעורפלת אלא ממש, כמה נותנים, באיזה תנאים, למי ואיך ההחלטה הזאת תיקבע בצורה כזאת שאנחנו יכולים להיות רגועים מבחינת המעמד של ההחלטה שלא תתבטל לנו בסיבוב הבא של הקיצוצים.

יורי שטרן: מבחינת העלות התקציבית, אני רק רוצה להגיד לשגיא, הביטוח הלאומי יכול להגיד כמה נשים כאלה נתפסות על כך שהן המשיכו לקבל סיוע כאשר הן למדו.

יורי שטרן: אני מניח שיש לא יותר מכמה עשרות בשנה.

יורי שטרן: זה כל הרווח התקציבי שיש לאוצר.

יורי שטרן: מהו המצב?

יורי שטרן: המצב הוא שהנשים האלה או הגברים, או שהם מוצאים דרך לרמות את המערכת כי היא אכזרית אליהם והיא אידיוטית, כי באמת, אין דבר יותר אידיוטי מבחינה כלכלית מאשר למנוע מאדם שחי מקצבה של ביטוח לאומי לצאת מהמצב הזה והחוק משאיר אותם במצב זה ולכן הוא חוק אידיוטי.

יורי שטרן: כשיש חוק אידיוטי ויש מערכת שמתאכזרת לאזרח, האזרח הרבה פעמים מוצא דרך איך לרמות את המערכת.

יורי שטרן: אז אלה שמרמים, אתם לא תופסים אותם ולכן אין פה שום חיסכון וגם שום הוצאה בכך שהמעמד הזה יקבל לגליזציה.

רשף חן: יש חיסכון בזה שאתה לא צריך לחפש אותם.

יורי שטרן: בוודאי, אבל את זה כבר לא סופרים.

יורי שטרן: הרי הקימו משטרה כלכלית כדי לרדוף אחרי נשים כאלה וגם לבדוק אם יש להן גבר במקרה.

יורי שטרן: הצד השני של זה זו אותה מסה גדולה שלא מסוגלת, לא רוצה ולא יודעת איך להיות עבריינים ולכן הם פשוט לא לומדים ונשארים לחיות על חשבון המערכת שנים רבות והשנים עושות את שלהן.

יורי שטרן: כלומר, מי שלא למד בגיל מסוים, עוד כמה שנים גם אין סיכוי שילמד או תלמד.

יורי שטרן: בסופו של דבר הנטל על המערכת של תשלומי העברה האלה הוא נטל גדול יותר בגלל המגבלה הזאת.

יורי שטרן: לכן, כעיקרון אין עלות לתיקון שאנחנו מבקשים.

יורי שטרן: אין עלות, כי כל מה שאנחנו אומרים הוא, תנו להם ללמוד.

יורי שטרן: את הקצבאות הם ימשיכו או תמשכנה לקבל, ואתה אומר, זה החשש הקלאסי של האוצר.

יורי שטרן: הרי יהיו רבים כאלה שיעדיפו במקום לעבוד עבודה נורמלית, יגידו, איזה כיף, אם אני לומד או לומדת ומרוויחה בקושי כמה גרושים, ואני יכולה לקבל במקום זה מלגה או קצבה ולהמשיך ללמוד, אז למה שאני לא אפסיק לעבוד ואלך למסלול הזה של בעצם כספי נדבות ממשלתיים.

יורי שטרן: היום הסייגים שיש במערכת כנגד כניסה למעמד של מקבל הבטחת הכנסה הם קשים מאוד.

יורי שטרן: אני כבר לא מדבר על השלכות אחרות של עזיבת העבודה וכו'.

יורי שטרן: לכן אני חושב שהחשש הזה הוא חשש מופרז.

מל פולישוק-בלוך: אבל אם הולכים למבחן של שנתיים, שמי שכבר שנתיים במצב הזה של מקבלי הבטחת הכנסה - - -

יורי שטרן: אם מוסיפים את התנאי הזה אז בוודאי.

מל פולישוק-בלוך: זה מקל עלי, את זה אני מוכנה לקבל.

מל פולישוק-בלוך: תראה, גם אני לא רוצה שיבואו כל מיני אנשים ושהכסף ילך למי שלא צריך ובסוף לא יהיה את הכסף למי שכן זקוק לו.

יורי שטרן: את יודעת מה מלי, אני חושב שאת צודקת.

אתי לבני: שנתיים זה הרבה מדי.

ברכה ארג'ואני: את יודעת, יש כאן מישהי שהגיע למצב נפשי מאוד קשה בגלל עצם זה שהיא כבר שנתיים במצב כזה.

אתי לבני: נכון, שנתיים זה הרבה מדי.

אתי לבני: מה אתם אומרים?

אתי לבני: עינת אלבין: אני חושבת שזה הגיוני שנה שנתיים.

יורי שטרן: בסדר שנה, אבל זה נשמע הגיוני שאדם יעזוב את העבודה, ייקח מלגה, יעשה הפסקה בלימודים וכל זה בשביל להיות מוכר כמקבל הבטחת הכנסה ועוד להוכיח כל פעם מחדש שהוא לא כשיר לעבודה, זה בלוף.

יורי שטרן: כמה ימצאו כאלה במדינה?

יורי שטרן: לכן בצד העלות, אין לזה בעצם עלות.

יורי שטרן: אני מדבר בשמי, אני רק קורא למציעים האחרים לקבל את דעתי לפי הסיכום שסיכמנו.

יורי שטרן: אם ההצעה שלכם תהיה הוגנת - - -

רשף חן: מה לוח הזמנים לדעתך?

רשף חן: אולי נשאל את משרד האוצר פה, תוך כמה זמן משרד האוצר יכול לבוא עם הצעה מסודרת?

שגיא בלשה: יש לנו הצעה מסודרת אני יכול להגיד אותה אבל לפני שאני אומר את ההצעה שלנו אני חייב לציין שההצעה שלנו עדיין נתונה להערות של משרד החינוך ושל הגוף שאחראי לעניין.

אתי לבני: שמתי יגיעו?

רשף חן: לזה התכוונתי הצעה מסודרת, הצעה שהממשלה ממש עומדת מאחוריה.

שגיא בלשה: תאמין לי שאני בעצמי מאיץ בהם וגם אתם יכולים לעזור בכך.

יורי שטרן: תגיד לנו מה הצעת האוצר ואיפה בדיוק משרד החינוך מעורב ואז אולי אנחנו נלחץ במקביל על משרד החינוך.

עינת אלבין: אבל למה הכסף של משרד החינוך צריך ללכת - - -

שגיא בלשה: מה שאני אקריא לכם עכשיו זה מה שאנחנו יחד עם משרד החינוך גיבשנו, יורי שטרן מכיר את זה.

יורי שטרן: אני הערתי אז הערות, אני לא יודע כמה זה התקדם מאז.

שגיא בלשה: מעבר לזה, כמו שאמרתי כבר פעמיים, זה לא עבר את הלשכה המשפטית ולכן אני אומר, זה טיוטה בלבד, אין לזה שום תוקף ויכול להיות שזה יצטרך לעבור שינויים כלשהם אבל זו פחות או יותר רוח הדברים.

ברכה ארג'ואני: יורי סליחה, זה לא צריך לעבור את משרד החינוך ולא את הקבלן, זה נשמע גרוע מאוד.

יורי שטרן: אבל ברכה, מאיפה את יודעת, אני רוצה לשמוע את שגיא.

שגיא בלשה: הקרן מיועדת למי ששנים במערכת הבטחת הכנסה, במשך שלוש שנים ומעלה - - -

יורי שטרן: וואו !

אתי לבני: אמרנו שנה.

עינת אלבין: לכן את זה הוא לא אמר בהתחלה.

אתי לבני: לפי זה אז אין לכם בכלל עלויות על החוק הזה.

עינת אלבין: העלויות הולכות לקבלן.

שגיא בלשה: היא תבוצע על ידי אגף כוח אדם תיאום ובקרה של משרד החינוך.

שגיא בלשה: לקרן תוקם ועדת היגוי שתגדיר את כללי הזכאות למענקים, זאת תוך אחריות על שמירת המסגרת התקציבית שהוקצתה לקרן.

שגיא בלשה: מי שיישב בוועדה הזאת יהיו נציגים של משרד החינוך, ות"ת, נציג הביטוח הלאומי, נציג האוצר - - -

ברכה ארג'ואני: ונציגים של המשפחות החד הוריות לא יהיו שם?

שגיא בלשה: ההטבות יינתנו לתלמידים במעמד של תושבי קבע בארץ שהם חד הוריים לילד אחד או יותר ושלילדים עדיין לא מלאו 18 שנים והלומדים במוסד שהוכר על ידי המועצה להשכלה גבוהה או שניתנה לו תעודת היתר על ידי המל"ג לקראת תואר ראשון, או במכינה קדם אקדמית.

שגיא בלשה: לא יינתנו הטבות בעבור יותר מתואר אחד לבעלי תואר ראשון.

שגיא בלשה: ההטבות יינתנו אך ורק ללומדים בתוכנית לימודים מלאה - - -

רשף חן: זאת אומרת, מי שיש תואר ראשון אחד יכול ללמוד לעוד תואר ראשון אחר?

שגיא בלשה: לא.

יורי שטרן: זאת אומרת שאת העולים אתה מוחק.

עינת אלבין: אבל חבל להגביל את זה רק לתואר ראשון.

עינת אלבין: אני יכולה לספר לך על לקוחה שלי שעשתה סך הכל תעודת הוראה - - -

מל פולישוק-בלוך: לא עכשיו, אנחנו צריכים ללכת לישיבה נוספת.

עינת אלבין: אבל זאת הערה חשובה.

עינת אלבין: למה דווקא על תואר ראשון של שלוש שנים ולא תעודת הוראה?

רשף חן: אנחנו רק שומעים עכשיו, יש די הרבה הערות על העניין אני חושב, בואו נשמע אותו.

שגיא בלשה: ההטבות יינתנו אך ורק ללומדים בתוכנית לימודים מלאה כהגדרתה לצורכי שכר לימוד.

שגיא בלשה: ההטבות יינתנו רק בעבור זמן הלימודים התקני לפי הגדרתו במועצה להשכלה גבוהה.

רשף חן: גם זה בעייתי.

רן מלמד: ומה עושים בחופשות?

שגיא בלשה: הקרן תעניק מענקים תלת שנתיים מקסימליים שישתלמו שלוש פעמים בשנה בחודשים דצמבר, אפריל ואוגוסט, כאשר בדצמבר זה עבור לימודים של סמסטר א', באפריל יינתן עבור לימודים בסמסטר ב' ובאוגוסט בעבור חודשי הקיץ סכום מופחת.

שגיא בלשה: הגובה יהיה זהה לגובה של הבטחת הכנסה רק שזה יינתן עבור 3 חודשים.

שגיא בלשה: בדיוק כמו בהבטחת הכנסה גם פה, עבור כל שקל שמקורו בהכנסה ממקורות אחרים עד 487 שקלים שזה ה- disregard הידוע בחודש מסוים, יבוצע קיזוז בשיעור של 40 אחוז מגובה המלגה של הסמסטר העוקב לסמסטר בו נרשמו ההכנסות, וזו השיטה שקיימת בהבטחת הכנסה.

מל פולישוק-בלוך: אני מבקשת שיעבירו למציעים את הנוסח הזה שמתגבש, שגם אנחנו נוכל להביע את דעתנו, זה לא רציני ככה, חלק כבר לא קלטתי.

שגיא בלשה: עוד שתי נקודות חשובות, החל מהסמסטר השני ללימודים יינתן המענק בכפוף להגשת גיליון ציונים מהסמסטר הקודם, שהאדם יוכיח שהוא לא סתם נרשם ללימודים - - -

מל פולישוק-בלוך: שיהיה אפקטיבי, בסדר גמור, שהאדם עבר את השנה.

שגיא בלשה: עוד דבר, שהמלגה לא תממן שכר לימוד אבל היא גם לא תמנע קבלת מלגה לשכר לימוד אחרת במקום אחר.

אתי לבני: טוב, אנחנו מסכמים את הדיון הזה.

אתי לבני: למעשה אנחנו מסכמים אותו כי אנחנו צריכים מכאן ואילך לבדוק את הנושא הזה.

אתי לבני: תעביר לנו שגיא בבקשה את ההצעה הזאת.

אתי לבני: אני מציעה שכל מציעי החוק נשב וננסה לראות מה העמדות שלנו קודם כל לגבי הנייר הזה, וכמו כן לראות אם אנחנו מתעקשים באמת על חקיקה או הולכים עם האוצר לגבי המתכונת הזאת, ובאיזו צורה לעגן את זה כךשזה לא יהיה דבר בר חלוף או שלא יתבצע.

יורי שטרן: אני רוצה לשאול שתי שאלות הבהרה לפני כן.

יורי שטרן: ראשית, בשביל מה צריכה להיות ועדת הגוי?

מל פולישוק-בלוך: אל תתחיל, לי יש עשרים שאלות לפחות.

אתי לבני: למה צריך להיות שלוש שנים?

אתי לבני: למה צריכה להיות קצבה מופחתת בקיץ?

אתי לבני: יש אלף שאלות.

יורי שטרן: את זה אני מבין.

אתי לבני: אני לא מבינה.

אתי לבני: אדם צריך לאכול, למה, בקיץ הוא לא אוכל?

יורי שטרן: ההיגיון הוא מעוות אבל הוא כאילו קריטריון.

אתי לבני: בקיץ לא אוכלים?

אתי לבני: תגידו לי.

אתי לבני: אז אנה בבקשה, בוא תשאיר לנו שגיא את המתווה הזה, אנחנו נתכנס היום, מחר מחרתיים, נעיר את הערותינו ונחליט מה אנחנו עושים בכיוון הזה.

אתי לבני: יורי, מקובל עליך?

יורי שטרן: כן, בהחלט.

אתי לבני: תודה רבה לכולם.